Järjestämisvastuullinen taho vastaa kuntalain mukaisesti järjestettävien palvelujen ja muiden toimenpiteiden yhdenvertaisesta saatavuudesta, tarpeen, määrän ja laadun määrittelemisestä, tuottamistavasta, tuottamisen valvonnasta sekä viranomaiselle kuuluvan toimivallan käyttämisestä.
Käytännössä tämä tarkoittaa, että järjestämisvastuussa oleva taho päättää, miten tehtävät hoidetaan sen alueella. Lähtökohtaisesti siis esimerkiksi yksittäisten tehtävien hoitamisen siirtäminen jäsenkunnille on mahdollista. Koska kunnat ovat viranomaisia, on myös mahdollista, että järjestämisvastuussa oleva taho tekee niiden kanssa sopimuksen myös viranomaistehtävien hoitamisesta. Tämä edellyttää järjestämisvastuussa olevan tahon päätöstä ja asiasta sopimista kyseisten kuntien kanssa.